text: РЕШЕНИЕ 2014/484/ОВППС НА СЪВЕТА
  от 22 юли 2014 година
  за изменение на Обща позиция 2003/495/ОВППС относно Ирак
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз, и по-специално член 29 от него,
  като има предвид, че:
  (1)
  На 7 юли 2003 г. Съветът прие Обща позиция 2003/495/ОВППС (1) в изпълнение на Резолюция 1483 (2003) на Съвета за сигурност на ООН.
  (2)
  Необходима е яснота относно някои разпоредби на Обща позиция 2003/495/ОВППС,
  ПРИЕ НАСТОЯЩОТО РЕШЕНИЕ:
  Член 1
  В Обща позиция 2003/495/ОВППС се вмъква следният член:
  „Член 2а
  Не се предоставят никакви финансови средства или икономически ресурси пряко или непряко на лица и образувания, посочени в член 2, буква б), или в тяхна полза.
  Изключения могат да се правят за финансови средства и икономически ресурси, които са:
  а)
  необходими за задоволяване на основни нужди на лица, посочени в член 2, буква б) и на членове на семействата им, които са на тяхна издръжка, включително плащане за хранителни продукти, наем или ипотечен заем, лекарства и медицинско обслужване, данъци, застрахователни премии и такси за комунални услуги;
  б)
  предназначени изключително за заплащане на разумни по размер хонорари за професионални услуги и за възстановяване на направени разходи, свързани с предоставянето на правни услуги;
  в)
  предназначени изключително за заплащане на хонорари или такси за услуги за текущо държане или поддържане на замразени финансови средства и икономически ресурси; или
  г)
  необходими за извънредни разходи, при условие че най-малко две седмици преди да издаде разрешение съответният компетентен орган е уведомил компетентните органи на другите държави членки и Комисията за основанията, поради които смята, че следва да бъде издадено конкретното разрешение;“.
  Член 2
  Настоящото решение влиза в сила в деня на публикуването му в Официален вестник на Европейския съюз.
  Съставено в Брюксел на 22 юли 2014 година.